Diari Oficial de la Generalitat Valenciana


Sumari del DOGV 2776, del 24-06-1996 (1996/838561)

ORDRE de 3 de juny de 1996, de la Conselleria d'Agricultura i Medi Ambient, per la qual es fixen els períodes hàbils de caça i s'estableixen les vedes especials per a la temporada 1996/97 a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2776

Data del DOGV
:   24-06-1996

Secció del DOGV
:   ALTRES DISPOSICIONS

Número del document
:   1996/838561


Data del document
:   03-06-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 3 de juny de 1996, de la Conselleria d'Agricultura i Medi Ambient, per la qual es fixen els períodes hàbils de caça i s'estableixen les vedes especials per a la temporada 1996/97 a la Comunitat Valenciana.   
Complint el que disposen la Llei de Caça, de 4 d'abril de 1970, i el Reglament per a la seua aplicació, de 25 de març de 1971, articles 23 i 25, respectivament; com també el que indiquen l'article 33.2 de la Llei 4/1989, de 27 de març, de Conservació dels Espais Naturals i de la Flora i Fauna Silvestres; l'article 4 del Decret 1095/1989, de 8 de setembre, sobre espècies cinegètiques; i el Decret 265/1994, pel qual es crea i regula el Catàleg Valencià d'Espècies Amenaçades de Fauna i s'estableixen categories i normes de protecció de la fauna, cal assenyalar les limitacions i les èpoques hàbils de caça que regiran durant la temporada 1996/97.  
En conseqüència, a proposta de la Direcció General del Medi Natural, atesos els consells de caça, i fent ús de les facultats que tinc atribuïdes,  
ORDENE:  
Article 1. Períodes hàbils  
1. Caça menor en general: del 12 d'octubre de 1996 al 6 de gener de 1997.  
a) Dies hàbils:  
- Als terrenys en règim cinegètic especial es caçarà d'acord amb el seu pla d'aprofitament cinegètic.  
- Als terrenys de règim cinegètic comú estarà autoritzada la caça els dissabtes, diumenges i festius. Els dijous sols estarà autoritzada la caça per a tords en lloc fix.  
b) Queden incloses en aquest grup les següents espècies: conill (Oryctolagus cuniculus), llebre (Lepus capensis), rabosa (Vulpes vulpes), perdiu (Alectoris rufa), guatla (Coturnix coturnix), colom tudó (Columba palumbus), colom xixella (Columba oenas), colom roquer (Columba livia), tórtora (Streptopelia turtur), becada (Scolopax rusticola), merita o judia (Vanellus vanellus), tord comú (Turdus philomelos), tordanxa (Turdus pilaris), tord ala-roig (Turdus iliacus), griva (Turdus viscivorus), merla (Turdus merula), estornell vulgar (Sturnus vulgaris), estornell negre (Sturnus unicolor) garsa o blanca (Pica pica), gralla (Corvus monedula) i cornella negra (Corvus corone); com també les espècies de faisà (Phasianus colchicus), guatla japonesa (Coturnix coturnix v. japonica), colliuret de Virgínia (Colinus virginianus) i colliuret de Sant Diego (Lophortix californica).  
2. Aus aquàtiques, d'acord amb els plans tècnics, i si no n'hi ha:   
A) Períodes  
a) Terrenys declarats d'aus aquàtiques  
València i terme municipal de Pego: del 12 d'octubre de 1996 al 26 de gener de 1997, els dissabtes, diumenges i festius.  
Alacant: del 27 d'octubre de 1996 al 26 de gener de 1997, els dissabtes, diumenges i festius.  
Castelló: del 12 d'octubre de 1996 al 26 de gener de 1997, els dijous, diumenges i festius.  
b) Per a la resta de zones, només es podrà practicar la caça d'aus aquàtiques des del dia 12 d'octubre de 1996 fins el 6 de gener de 1996, els mateixos dies hàbils que la caça menor en general.  
c) En tots els termes municipals afectats, totalment o parcialment per la zona que és objecte del Pla Especial de Protecció del Parc Natural de l'Albufera serà aplicable el que disposa el seu reglament especial de caça, que aprovarà la Direcció General del Medi Natural.  
B) Terrenys  
Són considerats terrenys d'aus aquàtiques els vedats donats d'alta com a tals d'acord amb l'article 2 de l'Ordre de 15 de juny de 1988, de la Conselleria d'Agricultura, Pesca i Alimentació.  
C) La caça d'aus aquàtiques es permet des d'una hora abans de l'eixida del sol fins una hora després de la posta, preses aquestes de l'almanac.  
D) Els titulars dels vedats privats de caça d'aus aquàtiques han de programar les tirades organitzades en un calendari, que presentaran abans del 15 de setembre a la direcció territorial corresponent de la Conselleria d'Agricultura i Medi Ambient. La modificació de dies hàbils només es podrà concedir després de l'aprovació del pla tècnic d'aprofitament cinegètic o, si no n'hi ha, mitjançant la presentació d'un calendari de tirades que expose que la pressió cinegètica és igual o inferior a la que s'estableix en aquesta ordre.  
E) Les espècies incloses en aquest grup són les següents: collverd (Anas platyrhynchos), ascle o ànec griset (Anas strepera), piuló o ànec xiulador (Anas penelope), cua de jonc o ànec cuallarg (Anas acuta), cullerot o bragat (Anas clypeata), sivert (Netta rufina), xarxet (Anas crecca), roncadell o xarrasclet (Anas querquedula), boix (Aythya ferina), morell capellut (Aythya fuligula), fotja (Fulica atra), bequeruda (Gallinago gallinago), bequet (Lymnocryptes minima), gavina vulgar (Larus ridibundus) i gavinot argentat del mediterrani (Larus cachinnans), gavinot fosc (Larus fuscus) i polla d'aigua (Gallinula chloropus).  
3. Caça major  
3.1. Porc senglar (Sus scrofa)  
En terrenys d'aprofitament cinegètic especial, la seua caça es practicarà d'acord amb els plans d'aprofitament cinegètic corresponent.  
En terrenys d'aprofitament cinegètic comú, des del 12 d'octubre fins al 9 de febrer els diumenges i festius.  
En tots els casos, requeriran l'autorització de la direcció territorial corresponent les caceres en què hagen de participar més de 9 caçadors o més de 15 gossos.  
Del 7 de gener al 9 de febrer de 1997, està autoritzada la caça de la rabosa (Vulpes vulpes) amb munició de bala, en les mateixes condicions que per al porc senglar.  
3.2. Altres espècies de caça major: cèrvol (Cervus elaphus), daina (Dama dama), mufló (Ovis musimon), cabra salvatge (Capra pyrenaica) i arruí (Ammotragus lervia).  
a) Reserves nacionals de caça i vedats de caça major. El període hàbil serà el que establisquen els respectius plans d'aprofitament cinegètic.  
b) La resta de tipus de terreny. Les direccions territorials de la Conselleria d'Agricultura i Medi Ambient podran autoritzar la caça d'un sol exemplar per llicència, mitjançant un permís específic en què es reflectiran els dies i llocs concrets.  
4. Pròrroga del període hàbil per a estornells, tords i garses o blanques. Es prorroga, per a terrenys d'aprofitament cinegètic especial, la caça d'aquestes espècies fins al dia 16 de febrer de 1997, només els dissabtes i diumenges.  
A partir del tancament del període hàbil per a la caça menor, dia 6 de gener, només podrà caçar-se des de llocs fixos, i estarà prohibit circular amb armes desenfundades i gossos solts. Durant la pròrroga, el caçador podrà auxiliar-se amb gossos per al cobrament de peces.  
Les espècies afectades per aquesta pròrroga son les següents: estornell vulgar (Sturnus vulgaris), estornell negre (Sturnus unicolor), tord comú (Turdus philomelos), tordanxa (Turdus pilaris), tord ala-roig (Turdus iliacus), griva (Turdus viscivorus) i garsa o blanca (Pica pica).  
Article 2. Altres modalitats de caça  
1. Caça del conill amb gossos i sense armes  
A més del que s'estableix per a la caça menor en general, es podran caçar conills (Oryctolagus cuniculus) amb l'ajuda de gossos i sense armes, des del 4 d'agost fins al 10 d'octubre de 1996, sent-ne els dies hàbils els indicats en l'article 1.1.a).  
2. Caça de perdiu amb mascles com a reclam. Fent ús de l'autorització que la Llei 4/1989, de 27 de març, de Conservació dels Espais Naturals i de la Flora i Fauna Silvestres, concedeix per a aquesta modalitat de caça en la disposició addicional setena, es permet a terrenys d'aprofitament cinegètic especial, en les següents condicions:  
a) Període de caça  
A Alacant  
Zona alta: del 26 de gener al 2 de març de 1997.   
Comprèn aquesta zona els següents termes municipals: Agres, Aigües, Alcocer de Planes, Alcoleja, Alcoi, Alfafara, Almudaina, l'Alqueria d'Asnar, Balones, Banyeres de Mariola, Benasau, Benejama, Beniardá, Beniarrés, Benichembla, Benifallim, Benifato, Benilloba, Benillup, Benimantell, Benimarfull, Benimassot, Biar, Bolulla, Busot, el Camp de Mirra, CaÑada, Castalla, Castell de Castells, Cocentaina, Confrides, Elda, Facheca, Famorca, Gaianes, Gorga, Guadalest, Ibi, Millena, Murla, Muro de Alcoy, Onil, Orba, l'Orxa, Parcent, Penàguila, Petrer, Pinoso, Planes, Quatretondeta, Relleu, Salinas, Sax, Sella, Tárbena, Tibi, Tollos, la Torre de les Maçanes, la Vall d'Alcalà, la Vall de Gallinera, la Vall de Laguart, Villena i Xixona.  
Zona baixa: del 19 de gener al 23 de febrer de 1997.  
Comprèn aquesta zona la resta de termes municipals de la província d'Alacant.  
A Castelló i València, després de la comunicació a la direcció territorial amb 15 dies d'antelació per part del titular del vedat, els períodes autoritzats seran els següents:  
El període hàbil serà el comprès entre el 19 de gener i el 9 de febrer de 1997.  
b) L'horari de caça serà des de l'eixida a la posta del sol, prenent les hores d'alba i ocàs de l'almanac.  
 c) El nombre màxim d'exemplars per caçador i dia serà de tres.  
d) Els llocs se situaran a més de 500 metres del límit cinegètic més a prop, tret que hi haja acord entre titulars de vedats confrontants.  
Article 3. Mitja veda  
Els titulars dels vedats privats podran sol·licitar a les direccions territorials, abans del 15 de juliol, la següent modificació al que disposa aquesta ordre:  
«Caçar els dijous, dissabtes, diumenges i festius del període comprès entre el 18 d'agost i l'1 de setembre de 1996, la guatla a mà i amb gos, i la tórtora, el colom tudó, la garsa o blanca i la gralla menuda, des de llocs fixos i sense gossos; i estarà prohibit transitar fora dels llocs amb les armes desenfundades.»  
Del 18 d'agost a l'1 de setembre de 1996 no es podrà practicar al mateix vedat la caça del conill amb gos i sense armes.  
Queda prohibida la caça en règim de mitja veda a tots els parcs i paratges naturals de la Comunitat Valenciana.  
Article 4. Limitacions i excepcions cinegètiques de caràcter provincial  
1. Alacant  
a) Queda prohibida la caça al Parc Natural del Penyal d'Ifac.  
b) Queda prohibida la caça a l'embassament de Crevillent; al de Beniarrès, des de la presa fins al pont de Benamer (Muro de Alcoy), i també es prohibeix la caça d'aquàtiques a l'embassament de Pedrera.  
2. Castelló  
a) Es prohibeix la caça a la desembocadura del riu Millars, des del pont de Burriana fins a la desembocadura, tret dels tirs de colom i guatla degudament autoritzats.  
b) Queda prohibida la caça a l'estany de Nules.  
3. València  
a) Als terrenys d'aprofitament cinegètic comú situats a l'est de les carreteres nacionals 340 (de Barcelona a València) i 332 (de València a Alacant), des de l'entrada a la província de València fins a Oliva, i a la carretera comarcal 3318 (d'Oliva a Pego), fins al límit de la província, només es permet la caça els dissabtes, diumenges i festius, en el període comprès entre el 12 d'octubre de 1996 i el 6 de gener de 1997.  
b) Queda prohibida la caça a l'estany de Cullera.  
c) Queda prohibida la caça a la forest de Porta Coeli i els enclavaments d'aquest, llevat de la caça amb gossos i sense armes. S'hi limitarà el nombre de gossos per persona a dos, i el número de caçadors per colla quedarà limitat a tres.  
Article 5  
1. Queda prohibit tot tipus de caça fins al 12 d'octubre de 1997 en aquells terrenys que durant l'any 1996 hagen patit o patisquen el pas d'incendis forestals; es prohibeix, igualment, en aquells terrenys que hagen quedat com a enclavaments menors de 250 hectàrees sense cremar dins el perímetre de l'incendi. Tot això, independentment de la qualificació cinegètica que tinguen.  
2. Durant la pràctica de la caça, el pas per les zones objecte de la prohibició s'haurà d'efectuar amb les armes desmuntades.  
3. Excepcionalment, els directors territorials podran autoritzar la caça als terrenys incendiats per causa de danys a l'agricultura o a fi d'evitar desequilibris de població.  
Article 6  
Per a tot allò no regulat en aquesta ordre, s'aplicarà el que disposen la Llei de Caça vigent i el seu reglament; l'Ordre de 15 de juny de 1988, de la Conselleria d'Agricultura, Pesca i Alimentació, la Llei 4/1989, de 27 de març, de Conservació dels Espais Naturals i de la Flora i Fauna Silvestres, i el que preveu el Decret 265/1994, del Govern Valencià, pel qual es crea i regula el Catàleg Valencià d'Espècies Amenaçades de Fauna i s'estableixen categories i normes de protecció de la fauna.  
DISPOSICIONS ADDICIONALS  
Primera  
Faculte els directors territorials per a autoritzar:  
a) Amb caràcter excepcional, i d'acord amb l'annex d'aquesta ordre, aquells aspectes que no s'hi regulen que es referisquen a espècies classificades com a tutelades o cinegètiques en el Decret 265/1994, del Govern Valencià, pel qual es crea i regula el Catàleg Valencià d'Espècies Amenaçades de Fauna.  
b) Avançar o endarrerir una setmana el període de mitja veda per comarques naturals constituïdes per termes municipals complets.  
Segona  
El trasllat i la solta de peces de caça viva requerirà l'autorització de la corresponent direcció territorial de la Conselleria d'Agricultura i Medi Ambient, després de la sol·licitud feta amb 15 dies d'antelació com a mínim. Els concursos i tirades amb guatla japonesa (Coturnix coturnix v. japonica) i colom (Columba sp), es faran en pistes o camps de tir degudament autoritzats, tot això sense perjudici del que estableix la Resolució de 29 de març de 1993 de la Direcció General de Conservació del Medi Natural, per la qual es regula la caça intensiva.  
Tercera  
Les sol·licituds per a caçar en zones de caça controlada i als vedats socials podran ser presentades a la corresponent direcció territorial, entre els dies 1 d'agost i 15 de setembre. El sorteig es farà el penúltim dijous de setembre a les 11.00 hores, a les oficines de la respectiva direcció territorial.  
DISPOSICIONS FINALS  
Primera  
Es faculta la Direcció General del Medi Natural de la Conselleria d'Agricultura i Medi Ambient perquè dicte totes les resolucions que calguen per al desenvolupament d'aquesta ordre.  
Segona  
Aquesta ordre entrarà en vigor l'endemà de publicar-la en el Diari Oficial de la Generalitat Valenciana.  
València, 3 de juny de 1996  
La consellera d'Agricultura i Medi Ambient,  
MARíA àNGELS RAMóN-LLIN I MARTíNEZ  
ANNEX  
Documentació que s'ha de presentar a les direccions territorials per tal de sol·licitar autoritzacions excepcionals i expresses, a l'empara de l'article 28.2 de la Llei 4/1989, de 27 de març:  
1. Dades identificatives del titular.  
2. Espècie que es vol caçar i nombre d'exemplars.  
3. Mètode que es vol emprar i nombre d'unitats de l'art que s'hi emprarà.  
4. Dades de l'àrea de caça (vedat).  
5. Dades identificatives del personal qualificat que s'hi utilitzarà (DNI i llicència de caça).  
6. Dades d'inici i fi de l'activitat.  
7. Possibles riscos pel mètode, època o àrea.  
8. Dades sobre els controls que es pretenen exercir.  
9. Raó, on caldrà justificar la necessitat de l'autorització segons els danys que es puguen originar i, en tot cas, per algun dels motius previstos en l'article 28.2.